Diari Oficial de la Generalitat Valenciana


Sumari del DOGV 3396, del 18-12-1998 (1998/10525)

ORDRE de 9 de desembre de 1998, de la Conselleria d’Economia, Hisenda i Administració Pública, per la qual es desplega el Reglament de Màquines Recreatives i d’Atzar, aprovat pel Decret 155/1998, de 29 de setembre.
----------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1998/12/09/(1)/dof/vci/html**

### Dades del document

Número de DOGV
:   3396

Data del DOGV
:   18-12-1998

Secció del DOGV
:   I. DISPOSICIONS GENERALS

Número del document
:   1998/10164


Data del document
:   09-12-1998

Organisme emissor
:   Conselleria d'Economia, Hisenda i Administració Pública

Tipus de document
:   Ordre

Anàlisi jurídica

ORDRE de 9 de desembre de 1998, de la Conselleria d'Economia, Hisenda i Administració Pública, per la qual es desplega el Reglament de Màquines Recreatives i d'Atzar, aprovat pel Decret 155/1998, de 29 de setembre. [1998/Q10810]
  
El Decret 155/1998, de 29 de setembre, del Govern Valencià, pel qual s'aprova el Reglament de Màquines Recreatives i d'Atzar, introdueix determinades novetats en la regulació del sector que fa necessari el desplegament d'aspectes concrets i específics contemplats en aquest cara a una major concreció i aclariment.
  
Per tot això, i en virtut del que disposa la disposició addicional primera c) del Reglament de Màquines Recreatives i d'Atzar i l'article 35 de la Llei 5/1983, de Govern Valencià,
  
ORDENE
  
Article 1
  
A partir de l'entrada en vigor del Reglament de Màquines Recreatives i Atzar a l'efecte establit en l'article 4.4, paràgraf primer, l'autorització prèvia se sol·licitarà davant la Comissió Tècnica del Joc que, amb els tràmits previs oportuns, resoldrà.
  
La substitució dels jocs homologats, establida en l'article 4.4, paràgraf segon, es comunicarà als serveis territorials corresponents.
  
Article 2
  
La informació que estableix el paràgraf segon de l'apartat h) de l'article 5.2 del reglament haurà de constar amb la següent frase «el seu ús pot produir ludopatia i queda prohibit a menors de 18 anys».
  
Aquest text estarà imprés, sobre fons blanc amb lletra majúscula tipus arial negra, de grandària mínima de tres mil·límetres.
  
Les màquines que estiguen afectades per allò que s'estableix en la disposició transitòria primera hauran d'incorporar el text esmentat en el termini màxim de dos mesos des de la publicació de la present ordre.
  
Article 3
  
Les sol·licituds d'inscripció en el Registre de Models a què es refereix l'article 9 del Reglament de Màquines Recreatives i d'Atzar es presentaran davant la Comissió Tècnica del Joc que, amb els tràmits previs oportuns, resoldrà.
  
Quan es donen les causes establides en l'article 11, la Comissió Tècnica del Joc procedirà a la cancel·lació, amb la tramitació prèvia del corresponent expedient.
  
Article 4
  
Les sol·licituds d'autorització provisional d'instal·lació regulades en l'article 9.5, únicament es tramitaran respecte d'aquells models que no es troben en fase d'homologació o de modificació substancial de l'homologació concedida i hauran de presentar-se davant la Comissió Tècnica del Joc, que amb els tràmits previs oportuns, resoldrà.
  
Aquestes màquines duran una llegenda amb el següent text: «Màquina en règim d'assaig. Article 9, punt 5, Decret 155/1998. Comissió Tècnica del Joc», que serà facilitada per l'administració en el moment de l'autorització.
  
La màquina substituïda serà dipositada en el magatzem oficial de l'empresa operadora sol·licitant a disposició de la Comissió Tècnica del Joc, i la documentació acreditativa de la seua legalitat quedarà incorporada a la màquina en règim d'assaig.
  
Article 5
  
Tota modificació dels models de màquines inscrits necessitarà homologació prèvia. Quan a judici de la Comissió Tècnica del Joc la modificació sol·licitada no siga substancial, es resoldrà sense més tràmit. Quan es repute substancial s'exigirà el compliment de tots els tràmits i requisits d'homologació, mantenint el mateix número de registre seguit d'una lletra addicional.
  
Article 6
  
El Registre de Models estarà dividit en tres seccions corresponents a la classificació de màquines a les quals es refereix l'article 3 del Reglament de Màquines Recreatives i d'Atzar. En cada secció s'inscriuran els models concrets de màquines sempre que responguen a les característiques generals establides en el títol I, capítol II, del reglament esmentat. En la inscripció s'especificarà la denominació del model, les característiques generals i les dades d'identificació del fabricant i, si és el cas, de l'importador.
  
Article 7
  
Les sol·licituds d'inscripció en el Registre de Fabricants i Importadors, i en el de Comercials i Distribuïdors de Material de Joc, a què es refereixen els articles 12 i 13 del Reglament de Màquines Recreatives i d'Atzar, es presentaran davant la Comissió Tècnica del Joc, la qual resoldrà amb els tràmits previs oportuns.
  
Les sol·licituds d'inscripció en el Registre d'Empreses Operadores, a què es refereix l'article 21 del Reglament de Màquines Recreatives i d'Atzar, es presentaran davant els serveis territorials de la Conselleria d'Economia, Hisenda i Administració Pública, corresponent al domicili social de l'interessat. Aquests serveis, amb la comprovació i informe previ, procediran a la tramesa de l'expedient a la Comissió Tècnica del Joc, que resoldrà amb els tràmits previs oportuns.
  
Article 8
  
1. La renovació de la inscripció en el Registre de Fabricants i Importadors i en el de Comercials i Distribuïdors de Material de Joc, així com la transmissió d'accions, participacions o participacions haurà de presentar-se en la Comissió Tècnica del Joc, que resoldrà, amb els tràmits previs oportuns.
  
2. Quan es donen les causes establides en l'article 14, la Comissió Tècnica del Joc procedirà a la tramitació de l'expedient corresponent.
  
Article 9
  
1. A l'efecte del que disposa l'article 25.1 serà competent per a la resolució la Comissió Tècnica del Joc.
  
2. La comunicació a la qual fa referència l'article 25.2 es presentarà en els serveis territorials de la Conselleria d'Economia, Hisenda i Administració Pública corresponents.
  
Article 10
  
Seran competents per a l'obertura i resolució dels expedients d'extinció o cancel·lació de les autoritzacions d'explotació i d'instal·lació els serveis territorials de la Conselleria d'Economia, Hisenda i Administració Pública corresponents.
  
Article 11
  
La sol·licitud d'autorització d'explotació o, si és el cas, l'extinció d'aquesta, que haja de tenir efectes amb data 1 de gener, podrà presentar-se a partir del primer dia de l'últim trimestre de l'any natural.
  
Article 12
  
1. A l'efecte del que disposa l'article 30.2 del Reglament de Màquines Recreatives i d'Atzar, s'estableixen en la Comunitat Valenciana tres dipòsits per a l'eliminació dels elements identificatius, i si és el cas, per a la destrucció o desballestament de màquines recreatives i d'atzar, que estaran ubicats en cadascuna de les demarcacions dels serveis territorials de la Conselleria d'Economia, Hisenda i Administració Pública.
  
2. La Conselleria d'Economia, Hisenda i Administració Pública efectuarà l'adjudicació d'aquests dipòsits mitjançant concurs públic, en el qual s'establirà el sistema per a l'eliminació dels elements identificatius de les màquines recreatives i d'atzar.
  
3. A l'efecte establit en l'article 30.3, la nova autorització d'explotació haurà de ser sol·licitada davant els serveis territorials de la Conselleria d'Economia, Hisenda i Administració Pública, amb un mes d'antelació a la data de l'extinció de l'autorització en vigor.
  
Article 13
  
1. Les autoritzacions d'inscripció en el Registre d'Establiments Autoritzats per a la Instal·lació de Màquines Recreatives i d'Atzar, així com les cancel·lacions d'aquestes autoritzacions seran competència dels serveis territorials de la Conselleria d'Economia, Hisenda i Administració Pública.
  
2. En el canvi de titularitat del Registre d'Establiments Autoritzats, a més dels documents referits en el punt 1 de l'article 35, s'aportarà qualsevol document acreditatiu de cessament en l'activitat de l'antic titular de l'establiment.
  
Article 14
  
A l'efecte establit en la disposició transitòria tercera del Reglament de Màquines Recreatives i d'Atzar, la renovació de la primera de les autoritzacions en venciment, haurà de sol·licitar-se dins dels 10 dies anteriors a la data d'acabament del període de validesa en els corresponents serveis territorials de la Conselleria d'Economia, Hisenda i Administració Pública.
  
DISPOSICIÓ DEROGATÒRIA
  
Queda derogada l'Ordre de 20 de desembre de 1993, de la Conselleria d'Economia i Hisenda, per la qual es desplega el Reglament de Màquines Recreatives i d'Atzar, aprovat pel Decret 76/1993, de 28 de juny, del Govern Valencià, així com les altres disposicions d'igual o inferior rang en allò que s'oposen al que disposa la present ordre.
  
DISPOSICIÓ FINAL
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 9 de desembre de 1998
  
El conseller d'Economia, Hisenda i Administració Pública,
  
JOSÉ LUIS OLIVAS MARTÍNEZ
  
II. AUTORITATS I PERSONAL
  
b) OFERTES D'OCUPACIÓ PÚBLICA,


Còpia Permalink ELI